Kobulda Afg`oniston xalqiga insonparvarlik yuklarini topshirishga bag`ishlangan marosim o`tkazildi

Yaqinda Afg`onistonning Xost va Paktika provinsiyalarida ro`y bergan vayronkor zilzila oqibatlarini yumshatish maqsadida O`zbekistondan un, o`simlik yog`i, konserva mahsulotlari, oyoq kiyimlar va dori-darmonlar, jami 74 tonnadan iborat insonparvarlik yordami ikkita yuk samolyotida Afg`onistonga etkazildi. Kecha, 25 iyun kuni ushbu yuklarini topshirishga bag`ishlangan marosim bo`lib o`tdi.
Marosimda so`zga chiqqan Afg`oniston Muvaqqat hukumati axborot va madaniyat vaziri v.b. Xayrulla Xayrxva Afg`oniston hukumati nomidan Prezident Shavkat Mirziyoevga, barcha do`st O`zbekiston xalqiga ushbu og`ir va sinovli vaziyatda afg`on eliga ko`rsatgan bebaho yordami uchun chuqur minnatdorlik bildirgan. 
“O`zbekiston rahbari butun dunyoga Afg`oniston xalqiga nisbatan beg`araz jasorat va birodarlik munosabati namunasini yana bir bor namoyon etdi. Bu Prezident Shavkat Mirziyoevning samimiy va g`oyat insonparvar ekanligidan dalolatdir",-deydi u. 
Alohida qayd etilganidek, Afg`onistondagi dahshatli fojiadan so`ng zudlik bilan ko`rsatilgan yordam minglab oddiy afg`onlar hayotini saqlab qolishga xizmat qiladi.
“O`zbek zamini xazinalari sanalmish qadimiy Samarqand va Buxoro islom madaniyati markazlari bo`lib kelgan va shunday bo`lib qoladi, ularni, jumladan, butun afg`on xalqi e`zozlaydi.
Ishonchimiz komilki, O`zbekistonning bunday chinakam samimiy ko`magi qardoshlik rishtalarimizni yanada mustahkamlash, xalqlarimiz va mamlakatlarimiz o`rtasidagi yaqinlashuvga xizmat qiladi”, — dedi Afg`oniston madaniyat va axborot vaziri.
O`zbekiston Prezidentining Afg`oniston bo`yicha maxsus vakili Ismatulla Irgashev Afg`onistonga ko`rsatilayotgan bu yordamning birodarlik xususiyatiga ega ekanini ta`kidlar ekan, uning insonparvarlik mazmuniga to`xtaldi.
Gumanitar yuklarning Afg`oniston xalqiga etkazilishi “afg`on xalqi uchun eng og`ir damlarda ham afg`on zaminida doimo tinchlik va farovonlik haqida o`ylaydigan” O`zbekiston Prezidentining shaxsiy tashabbusi ekanligi ta`kidlandi.